CELEX: 52018PC0509
Language: sk
Date: 2018-07-02
Title: Návrh VYKONÁVACIE ROZHODNUTIE RADY, ktorým sa Lotyšsku povoľuje zaviesť osobitné opatrenie odchyľujúce sa od článku 193 smernice Rady 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli2. 7. 2018
            COM(2018) 509 final
            2018/0270(NLE)
            Návrh
            VYKONÁVACIE ROZHODNUTIE RADY,
            ktorým sa Lotyšsku povoľuje zaviesť osobitné opatrenie odchyľujúce sa od článku 193 smernice Rady 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               
                  Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH alebo zabrániť určitým druhom daňových únikov alebo vyhýbaniu sa daňovým povinnostiam.
               
               
                  Listom, ktorý Komisia zaevidovala 9. apríla 2018, požiadalo Lotyšsko o výnimku z článku 193 smernice o DPH, aby mohlo uplatňovať mechanizmus prenesenia daňovej povinnosti na dodania železných a neželezných kovových polotovarov. Komisia v súlade s článkom 395 ods. 2 smernice o DPH informovala o žiadosti predloženej Lotyšskom ostatné členské štáty listom zo 4. mája 2018. Listom zo 7. mája 2018 Komisia oznámila Lotyšsku, že má všetky informácie potrebné na posúdenie danej žiadosti.
               
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  V článku 193 smernice o DPH sa stanovuje všeobecné pravidlo, podľa ktorého je zdaniteľná osoba, ktorá dodáva tovar alebo poskytuje služby, obvykle povinná zaplatiť daň z pridanej hodnoty (DPH).
               
            
            
               Podľa článku 199a ods. 1 smernice o DPH môžu členské štáty stanoviť, že osobou povinnou platiť DPH z dodaní tovaru alebo poskytovania služieb uvedených v tomto článku je zdaniteľná osoba, v prospech ktorej sa uskutočňuje dodanie tovaru alebo poskytovanie služieb (mechanizmus prenesenia daňovej povinnosti). V rámci postupu prenesenia daňovej povinnosti sa povinnou zaplatiť DPH stáva zdaniteľná osoba, ktorej sa dodáva tovar alebo ktorej sa poskytujú služby. Táto zdaniteľná osoba by za predpokladu, že má plné právo na odpočítanie dane, mohla DPH zodpovedajúcu dodaniu tovaru alebo poskytovaniu služieb priznať a súčasne odpočítať, v dôsledku čoho by sa do štátnej pokladnice žiadna DPH neodviedla. Dodania železných a neželezných kovových polotovarov sú zahrnuté v článku 199a ods. 1 písmene j).
            
            
               
                  Lotyšsko nevyužilo možnosť uvedenú v článku 199a ods. 1 písm. j) smernice o DPH a na dodania železných a neželezných kovových polotovarov neuplatňovalo mechanizmus prenesenia daňovej povinnosti. Keďže sa ale nedávno zistili podvody pri dodaniach železných a neželezných kovových polotovarov, Lotyšsko by chcelo zaviesť mechanizmus prenesenia daňovej povinnosti na domáce dodania uvedených výrobkov.
               
            
            
               Podľa článku 199a ods. 1 smernice o DPH sa môže mechanizmus prenesenia daňovej povinnosti uplatňovať do 31. decembra 2018 a minimálne na obdobie dvoch rokov. Keďže podmienka dvojročného obdobia nie je splnená, Lotyšsko nemôže uplatňovať mechanizmus prenesenia daňovej povinnosti na základe uvedeného článku.
            
            
               Lotyšsko preto žiada o výnimku z článku 193 smernice o DPH, aby bolo oprávnené uplatňovať mechanizmus prenesenia daňovej povinnosti na dodania železných a neželezných kovových polotovarov na základe článku 395 smernice o DPH.
            
            
               Lotyšsko uvádza, že počas daňových kontrol boli zistené podvody v oblasti DPH v sektore kovových výrobkov. Pri posudzovaní daňových kontrol, v rámci ktorých boli zistené daňové úniky v súvislosti s transakciami s kovovými výrobkami, Lotyšsko zistilo, že tieto daňové kontroly systematicky viedli k vysokým sumám na daniach, ktoré sa mali dodatočne zaplatiť. Tieto dodatočné posúdenia viedli k zisteniu sumy dvakrát väčšej, ako je priemerná suma z posúdenia daňových kontrol. Podľa Lotyšska to poukazuje na vysoké riziko podvodu pri transakciách týkajúcich sa kovových výrobkov.
            
            
               Z informácií, ktoré predložilo Lotyšsko, vyplýva, že Lotyšsko prijíma viacero opatrení na zníženie podvodov v oblasti DPH a na boj proti nim. Registračné pokladnice boli napríklad predmetom nových požiadaviek zameraných na úplné odstránenie podvodného vymazávania zaregistrovaných transakcií, v daňovom priznaní k DPH musí byť uvedený podrobný rozpis transakcií a osobitná pozornosť sa venuje aj zlepšeniu bežných kontrol a administratívnych opatrení. Napriek všetkým týmto opatreniam však Lotyšsko považuje za potrebné zaviesť mechanizmus prenesenia daňovej povinnosti na dodania železných a neželezných kovových polotovarov s cieľom zabrániť stratám príjmov z DPH do štátneho rozpočtu.
            
            
               Dodania železných a neželezných kovových polotovarov sa považujú za náchylné na podvody, a sú preto sú zahrnuté v článku 199a ods. 1 písm. j) smernice o DPH. Ak by bola splnená podmienka týkajúca sa minimálneho obdobia uplatňovania, Lotyšsko by sa pri uplatňovaní mechanizmu prenesenia daňovej povinnosti mohlo opierať o uvedený článok.
            
            
               Preto sa navrhuje udeliť výnimku na obdobie platnosti článku 199a smernice o DPH. Výnimka sa teda navrhuje do 31. decembra 2018, t. j. do dátumu skončenia platnosti článku 199a smernice o DPH.
            
            
               •Súlad s existujúcimi ustanoveniami v tejto oblasti politiky
            
            
               
                  Podľa článku 199a ods. 1 písm. j) smernice o DPH sa mechanizmus prenesenia daňovej povinnosti môže uplatňovať na dodania železných a neželezných kovových polotovarov. Mechanizmus prenesenia daňovej povinnosti na základe tohto ustanovenia uplatňuje niekoľko členských štátov
                     1
                  . Ak by bola splnená podmienka minimálneho obdobia dvoch rokov, Lotyšsko by mohlo uplatňovať mechanizmus prenesenia daňovej povinnosti na dodania železných a neželezných kovových polotovarov bez žiadosti o výnimku na základe článku 395 smernice o DPH.
               
               
                  Navrhované opatrenie je preto v súlade s existujúcimi ustanoveniami smernice o DPH.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
         
         
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
            
            
               •Proporcionalita
            
            
               Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               Vzhľadom na obmedzený rozsah pôsobnosti výnimky je osobitné opatrenie primerané sledovanému cieľu, a to zabrániť určitým druhom daňových únikov alebo vyhýbaniu sa daňovým povinnostiam v konkrétnom odvetví.
            
            
               •Výber nástrojov
            
            
               Podľa článku 395 smernice o DPH je odchýlka od spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je rozhodnutie Rady najvhodnejším nástrojom, pretože môže byť určené jednotlivým členským štátom.
            
            
               3.VÝSLEDKY HODNOTENÍ EX-POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti, ktorú predložilo Lotyšsko, a týka sa iba tohto členského štátu.
               
            
            
               •Získavanie a využívanie expertízy
            
            
               Externá expertíza nebola potrebná.
            
            
               •Posúdenie vplyvu
            
            
               Cieľom návrhu vykonávacieho rozhodnutia je zabrániť určitým formám daňových únikov alebo vyhýbaniu sa daňovým povinnostiam v sektore dodaní železných a neželezných kovových polotovarov. Mechanizmus prenesenia daňovej povinnosti by mal Lotyšsku pomôcť zastaviť ďalšie šírenie podvodov v oblasti DPH súvisiacich s dodaniami železných a neželezných kovových polotovarov. Odchyľujúce sa opatrenie preto bude mať potenciálne pozitívny vplyv.
            
            
               Vzhľadom na úzky rozsah pôsobnosti danej výnimky a na jej dočasné uplatňovanie bude vplyv v každom prípade obmedzený.
            
            
               4.VPLYV NA ROZPOČET
            
            
               Návrh nemá žiadny negatívny vplyv na rozpočet EÚ.
            
            
               5.ĎALŠIE PRVKY
            
            
               Návrh zahŕňa doložku o ukončení platnosti k 31. decembru 2018.
            
         
         
            
               2018/0270 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Lotyšsku povoľuje zaviesť osobitné opatrenie odchyľujúce sa od článku 193 smernice Rady 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  2
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)V článku 193 smernice 2006/112/ES sa stanovuje všeobecné pravidlo, podľa ktorého je každá zdaniteľná osoba, ktorá dodáva tovar alebo poskytuje služby, povinná zaplatiť daňovým orgánom daň z pridanej hodnoty (DPH).
            
            
               (2)Podľa článku 199a ods. 1 písm. j) smernice 2006/112/ES môžu členské štáty stanoviť, že osobou povinnou zaplatiť DPH z dodaní železných a neželezných kovových polotovarov je zdaniteľná osoba, v prospech ktorej sa uskutočňuje dodanie („mechanizmus prenesenia daňovej povinnosti“). Lotyšsko túto možnosť nevyužilo.
            
            
               (3)Lotyšsko nedávno zistilo vysoké riziko podvodov v oblasti DPH v sektore železných a neželezných kovových polotovarov, a preto by chcelo zaviesť mechanizmus prenesenia daňovej povinnosti na domáce dodania uvedených výrobkov.
            
            
               (4)Podľa článku 199a ods. 1 smernice 2006/112/ES sa môže mechanizmus prenesenia daňovej povinnosti uplatňovať do 31. decembra 2018 a minimálne počas dvoch rokov. Keďže podmienka dvojročného obdobia už nemôže byť splnená, Lotyšsko nemôže uplatňovať mechanizmus prenesenia daňovej povinnosti na základe článku 199a ods. 1 písm. j) smernice 2006/112/ES.
            
            
               (5)Listom, ktorý Komisia zaevidovala 9. apríla 2018, Lotyšsko požiadalo podľa článku 395 ods. 2 smernice 2006/112/ES o povolenie uplatňovať opatrenie odchyľujúce sa od článku 193 uvedenej smernice tak, aby osobou povinnou zaplatiť DPH z dodaní železných a neželezných kovových polotovarov bol príjemca.
            
            
               (6)V súlade s článkom 395 ods. 2 druhým pododsekom smernice 2006/112/ES Komisia listom zo 4. mája 2018 informovala o žiadosti predloženej Lotyšskom ostatné členské štáty a listom zo 7. mája 2018 oznámila Lotyšsku, že má všetky informácie potrebné na posúdenie danej žiadosti.
            
            
               (7)Podľa informácií, ktoré poskytlo Lotyšsko, boli zistené podvody v oblasti DPH v sektore kovových výrobkov. Napriek tomu, že Lotyšsko zaviedlo viacero tradičných opatrení na boj proti podvodom v oblasti DPH, Lotyšsko sa domnieva, že s cieľom zabrániť stratám príjmov z DPH do štátneho rozpočtu je nevyhnutné zaviesť mechanizmus prenesenia daňovej povinnosti na dodania železných a neželezných kovových polotovarov.
            
            
               (8)Lotyšsku by sa preto malo povoliť uplatňovať mechanizmus prenesenia daňovej povinnosti na dodania železných a neželezných kovových polotovarov na obmedzené obdobie.
            
            
               (9)Výnimka nemá žiaden nepriaznivý vplyv na vlastné zdroje Únie pochádzajúce z DPH,
            
            
               PRIJALA TOTO ROZHODNUTIE:
            
            
               Článok 1
            
         
         
            
               Odchylne od článku 193 smernice 2006/112/ES sa Lotyšsku v prípade dodania železných a neželezných kovových polotovarov povoľuje určiť za osobu povinnú zaplatiť DPH príjemcu tohto dodania.
            
            
               Článok 2
            
            
               Účinnosť tohto rozhodnutia uplynie 31. decembra 2018.
            
            
               Článok 3
            
            
               Toto rozhodnutie je určené Lotyšskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Pozri zoznam oznámení Výboru pre DPH: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
                  .
               
               
                  
                     (2)
                  
                        Ú. v. EÚ L 347, 11.12.2006, s.1.